अयोध्या में दुर्गा पूजा पंडाल में ताबड़तोड़ फायरिंग, एक शख्स की मौत
अयोध्या में बुधवार की रात नील गोदाम पूजा पंडाल में दो मोटरसाइकिलों पर सवार हमलावर पहुंचे और उन्होंने मनजीत यादव पर गोली चलाई, जिससे उसकी मौके पर ही मौत हो गई।
अयोध्या: अयोध्या के फैजाबाद कोतवाली इलाके में दुर्गा पूजा पंडाल के अंदर हमलावरों द्वारा की गई गोलीबारी में एक व्यक्ति की मौत हो गई और तीन लोग घायल हो गए। एसएसपी अयोध्या शैलेश पांडेय ने बताया कि बुधवार की रात नील गोदाम पूजा पंडाल में दो मोटरसाइकिलों पर सवार हमलावर पहुंचे और उन्होंने मनजीत यादव पर गोली चलाई, जिससे उसकी मौके पर ही मौत हो गई।उनके बगल में बैठी दो नाबालिग लड़कियों और एक युवक को भी गोली लगी है और उनका स्थानीय अस्पताल में इलाज चल रहा है। दोनों को लखनऊ के केजीएमयू ट्रॉमा सेंटर रेफर कर दिया गया है। इस घटना के बाद पंडाल के अंदर अफरातफरी मच गई और हमलावर अपनी बाइक छोड़कर मौके से फरार हो गए। दोनों बाइकों को जब्त कर लिया गया है और एक आरोपी को गिरफ्तार कर पूछताछ की जा रही है।इस बीच, एडीजी लखनऊ जोन एस.एन. सबत ने कहा कि प्रारंभिक जांच में पता चला है कि यह घटना निजी दुश्मनी के कारण हुई। पांडेय ने बताया कि मृतक का दिन में एक व्यक्ति से विवाद हो गया था।घटना का जल्द से जल्द पता लगाने के लिए चार टीमों का गठन किया गया है।